RITMES | Ronell Bezuidenhout
HEILIGE RITMES DAGSTUKKIES
Ondersteun ons projek vir November 2020
ONDERSTEUN ONS ASB VIR DIE MAAND NOVEMBER
LEES ALLES HEILIGE RITMES
NOVEMBER: DAARDIE ÉÉN VRAAG...
Die lewe bestaan uit seisoene. Somer word altyd opgevolg deur herfs; na die nag kom die son elke oggend weer op; droogtes word een-of-ander tyd deur reën opgevolg. Die laaste twee jaar woon ek langs die see; bloot net die klank van die see herinner my aan sekere ritmes – die klank van die branders klink met hooggety gans anders as met laaggety. Die seisoene gaan ritmies voort, of ons dit raaksien of nie. Dit vra 'n besliste keuse van stilword as jy die ritmes om jou wil raaksien (en raakluister), want ja, die ritme wag nie vir jóú nie. Dit gaan voort, ongeag of jy daar is, al dan nie...
Na my Universiteitsjare het ek die daaropvolgende 28 jaar lank in 2 stede gebly; 15 daarvan is in Johannesburg deurgebring. As 'n enkellopende mens was my lewe glad nie volgens ritmes ingerig nie: ek het nie 'n spesifieke slaap- of opstaantyd gevolg nie (- my dagboek het my ritme bepaal); ook nie spesifieke etensure of rituele nie. My lewe was gans en al vervleg met my werk.
'n Mens wat sonder 'n lewensritme leef, brand uit. Ek was nie 'n uitsondering nie. Ek het eers siek geword (my liggaam het my begin waarsku); my gees het "dood" begin voel. Totdat ek een oggend net besef, daar is níks (!) binne in my meer oor om uit te deel nie. Soos 'n stuk grond wat jaar na jaar 'n oes moes lewer, sonder dat die boer ooit voeding bygewerk het, of die grond laat rus het, of beurte gemaak het om verskillende gewasse te plant, of wat 'n boer ook al moet doen nie .. .
Ek het in 'n sielkundige se spreekkamer beland. Dié het my treurmare moes aanhoor; en nadat ek (in trane) my doellose (so het dit gevoel) lewe (wat soos 'n mislukking beleef is) in detail beskryf het, het hy bloot gevra: "Wat doen jy wat goed is vir jouself?"
Om te dink 'n enkele sinnetjie het my lewe verander: "wat doen jy wat vir jouself goed is?" (Laat ek net eers erken: dit was nie so maklik om gesond te word nie, maar ek het gelukkig genoeg insig gehad om te weet waar die probleem vandaan gekom het: "hoe kan jy 'n goeie oes lewer, as jy niks doen om die grond te voed nie).
Wat doen jy wat vir jouself goed is? Hoe lyk jou heilige ritme wat jou lewe bepaal?
Ek nooi jou uit om hierdie maand – saam met my – te kyk na dít wat vir ons goed is. Die heeltyd bedink ons dié een vraag: "wat hou ons grond heilig?"
November se dagstukke:
Ek kan bykans nie glo dat ons met die sewende reeks vir 2020 begin nie. (Ek wil nou nie die metafore te ver strek nie, maar dit is darem insiggewend dat ek pas oor "heilige" grond skryf, en net daarna die "heilige" getal (sewe) ook skryf nie!
Laat dit ons immers opgewonde maak dat ons steeds met "heilige" dinge besig is: ons ganse lewe is immers heilig).